khistorydata/jeongjo-sjw-relations huggingface dataset:
정조 8년
甲辰十二月二十七日辰時。上御誠正閣。吏兵房承旨與守令邊將初入仕陞六人入侍時。右承旨李時秀。左副承旨趙興鎭。假注書金孝建。記注官金健修。記事官尹行任。以次進伏訖。上曰。藥房入診。同爲入侍。賤臣承命出傳。內局都提調徐命善。提調徐有隣。都承旨尹坊。注書朴能源。追入進伏。命善曰。夜間聖體諸節。若何。上曰。比昨少差矣。命善曰。令醫官診察聖候。何如。上曰。使之入診。醫官康命吉丁文壽。以次入診後。退伏奏曰。脈候比昨調均。而似有痰滯之症矣。上命入侍。諸臣以次進前。奏職姓名。開城留守尹塾。進前奏職姓名。上曰。卿不可以專用內職。故今試外任。且居留之責。不輕而重。加意爲治。可也。全羅監司李在學進前奏。上曰。卿出入近密。故委寄重任。且湖南。物重地大。不可弛心。另加着意。可也。上曰。承文院謄錄回祿。爲幾許卷乎。在學曰。五十卷內。十三卷燒火矣。命善曰。箕營灣府。或有可據文蹟。相通謄出。似好矣。在學曰。纔已相報。從他搜訪。某條謄出計矣。吉州牧使邊聖和進奏。上曰。下去善治。可也。水原府使李復永進奏。上曰。水原自是弊邑。着意釐正。可也。豐德府使李星會。長湍府使李喆純。寧越府使李命俊。以次進奏。上謂命俊曰。曾經守令。爲幾處。命俊曰。五處矣。上曰。自是善治。汝則無憂矣。竹山府使申潚進奏。上下詢七事。平山府使鄭景曾進奏。下詢七事。祥原郡守李溏進奏。下詢七事後。上曰。汝父之病。近果如何。溏曰。近日則少有差漸。而尙未起動矣。上曰。汝下去。何以爲治。溏曰。盡心爲治。上曰。何如謂盡心。溏曰。至誠愛民矣。上曰。汝是初倅。各別盡心也。草溪郡守兪碩柱進奏。下詢七事及履歷。碩柱曰。曾經德原博川等邑矣。上曰。何以爲治。碩柱曰。至誠奉公矣。博川郡守韓應儉進奏。下詢七事後。上曰。距汝家爲幾里。應儉曰。相距爲一千五百里矣。昆陽郡守李民秀進奏。下詢七事後。上曰。人甚從容矣。固城縣令李普天。安東縣監柳義養。以次進奏。上謂義養曰。卿未爲方伯而爲守令乎。命善曰。安東物重地大。雖以官況言之。不害爲雄府劇邑。安東可謂得人矣。和順縣監林性運進奏。下詢七事後。上曰。汝年幾何。性運曰。二十矣。上曰。二十有作宰之人乎。命善曰。未及聞知矣。上曰。年淺可悶。有二十作宰之前例。則當下送矣。命承旨知入。永同縣監尹星基進奏。上曰。此爲古相之孫乎。命善曰。然矣。上曰。曾經部官刑戶曹郞廳。頗勤幹矣。新寧縣監金復淳進奏。下詢七事。金化縣監李萬運進奏。上曰。汝爲太守。尙可卒成冊子乎。萬運曰。臣豈敢以外任。而廢所作之事乎。上曰。七事則不問。下去善治也。定山縣監許霔。禮山縣監趙時種。漆原縣監李德胤。任實縣監尹晢東等以次進奏。各詢七事。平康縣監李得祥進奏。上曰。汝曾經幾倅。得祥曰。曾經淸安加平矣。上曰。平康。自是弊邑。何以爲治。得祥曰。下去後。觀勢釐弊矣。下詢七事。命之退出。上曰。觀其爲人。難畀弊邑矣。命善曰。然則改差。似好矣。上曰。渠雖不似。旣是古相之孫矣。適當今年。不忍行迫厄之政於其家子孫。而銓家用人。則不免爲失宜矣。咸平縣監宋觀休。興陽縣監崔守魯。康翎縣監李爗等。各進奏。下詢七事。義興縣監金履容進奏。下詢七事後。上曰。農桑。何如。可以爲盛。履容曰。勸課則盛矣。上曰。戶口何以則可增。履容曰。農桑盛。則戶口自可增矣。上曰。然則戶口增然後。學敎可興。而軍政可修歟。履容未能仰對。上曰。義興縣監金履容改差。出榻敎務安縣監李百亨進奏。上曰。爲人頗了了矣。開寧縣監李寬鼎進奏。上曰。汝之向來所犯非細。而今此新除。又出下望。必也將功贖罪。可也。黃海都事李洪載。平安都事李燾。平丘察訪張宅祚。魚川察訪朴大良。輸城察訪金益聲。碧沙察訪崔逵漸。良才察訪韓相肇等。各進奏。上問相肇曰。汝是何處人。相肇曰。家在寧邊矣。重林察訪林大榮。保安察訪閔升龍等進奏。上曰。汝在何處。升龍曰。家在山淸矣。何年登科乎。升龍曰。庚子年式科矣。贊儀李衡弼。軍器主簿韓德亮。義盈主簿金泰輝等各進奏。下詢履歷。泰輝曰。以參軍移瓦署別提。以守門將出六矣。典牲主簿南播秀進奏。上曰。汝是誰族。播秀曰。南箕雲之八寸也。活人別提趙鎭明進奏。上曰。是趙瑗之子乎。命善曰。然矣。廣興主簿兪漢參進奏。上曰。汝有近族之立朝者乎。漢參曰。前判書兪彦鎬之族也。典籍李遇濟柳畊進奏。上曰。今見柳畊爲人頗精緊。足任記注。而經爲出六可惜矣。元陵參奉申昔。懿陵參奉金晉柱。弘陵參奉鄭柱等。各進奏。命引儀等上階呼唱。命營將中軍虞候等上殿。奏職姓名。僉使以下。皆令階上奏職姓名。慶州營將鄭選。大興中軍崔範星。平壤中軍趙應鉉等各進奏。下詢履歷。應鉉曰。曾經价川郡守矣。慶尙左兵虞候李光澤。洪忠水虞候柳晦源等。以次進奏。長津僉使李健秀。神光僉使沈鳳淳。椒島僉使張時漢。蒜山僉使孫錫圭。蝟島僉使朴垕春。魚面萬戶辛在復。長峰萬戶高道洽。豐山萬戶李昌錄。南村別將韓龍彩。大峴別將張世顯。同仁權管朴鼎命。廟坡權管金樂水。大吉號里權管李漢茂。武兼成彦霖李顯昱徐泰秀金貴澤。部將鄭世擎曺命五。守門將高達門金致斗。武兼盧尙樞李光燁。部將南履周李漢瑞金益喆等。各進奏。上曰。汝上來幾年。益喆曰。求仕十年。今始蒙恩矣。命之退出。上曰。都承旨己卯年冊禮時。以左翊贊入侍。謹獨閤書筵之事。可能思之乎。坊曰。臣豈敢忘之乎。上曰。卿是舊僚。而尙在亞卿。可謂沈屈矣。命書傳敎曰。景慕宮提調。昨日政留窠云。政官牌招開政。各別擇擬。又命書傳敎曰。淸齋在今夜。侍臣不可不備員。兩司在外人許遞。今日政差出。又命書榻敎曰。前翰林李崑秀。口傳還付翰林。又命書傳敎曰。滯囚可悶。歲除不遠。時囚皆令今日內捧供。在外禁府堂上許遞。前望單子入之。待下批牌招。先開坐後謝恩。待供辭判下。照律仍以草記。今日內擧行。又命書傳敎曰。明日當由月覲門展拜景慕宮。該房知悉。又命書榻敎曰。監察鄭周成。宣傳官鄭道種相換。命退。諸臣以次退出。
정조 8년
甲辰十二月二十七日午時。上御重熙堂。右副承旨入侍時。右副承旨李祖承。假注書金孝建。記事官金鳳顯尹行任。以次進伏訖。上曰。政官入來開政乎。祖承曰。今始入來矣。上曰。窠闕有之否。祖承曰。聞甚夥然矣。命退。承史以次退出。
정조 8년
甲辰十二月二十七日初更四點。上御重熙堂。坐直承旨入侍時。同副承旨徐龍輔。假注書金孝建。記事官李崑秀尹行任。以次進伏訖。上命書傳敎曰。歲除不遠。今年邦慶。豈比常年。自今二十七日。至來初六日。各司藏牌。俾吾民便意餞迎事。分付。令前出牌之類。竝卽分揀放送。命書榻敎曰。明日出宮門路。貳極門爲之。命退。承史以次退出。
정조 8년
都承旨未差。行左承旨朴祐源內閣宿。右承旨李時秀齋宿。左副承旨趙興鎭齋宿。右副承旨李祖承齋直。同副承旨徐龍輔齋直。注書朴能源齋宿一員未差。假注書金孝建齋直。事變假注書李德鉉仕。
정조 8년
李時秀啓曰。明日社稷擧動時。大駕入齋室後。王大妃殿惠慶宮問安。何承旨進去乎。敢稟。傳曰。左副承旨進去。
정조 8년
徐龍輔啓曰。吏曹佐郞鄭萬始問啓事。命下矣。問于鄭萬始處。則以爲。臣猥以蒙騃。濫叨銓選。兢惶慙恧。無所容措。且臣偏母。以臣庸愚無似。叨此祖先所未有之淸銜。驚悚焦憂。至廢食息。在臣情理。實無冒進之勢。屢次嚴飭之下。自速死罪。惶懍震剝。不知攸達云矣。敢啓。傳曰。事未前問。更爲嚴飭。使之出肅。
정조 8년
吏曹口傳政事。以李在協爲分內局提調。
정조 8년
以執義金履厚。掌令林道浩牌不進罷職傳旨。傳于李時秀曰。只推。更爲牌招。
정조 8년
徐龍輔。以吏曹言啓曰。明日擧動時。左右通禮。不可不備員。而左通禮洪宗藎。在外未肅拜。今姑改差。其代。口傳擬入之意。敢啓。傳曰。知道。
정조 8년
吏曹口傳政事。以宋景煥爲左通禮。
정조 8년
趙興鎭。以兵曹言啓曰。前武兼洪百海。以百游改名。武兼洪源海。以源泰改名事。俱爲呈狀。依願施行。官案中。改修正之意。敢啓。傳曰。知道。
정조 8년
趙興鎭。以兵曹言啓曰。來乙巳年各司頒給信漢符。別單修整以入之意。敢啓。傳曰。知道。
정조 8년
趙興鎭。以司僕寺提調意啓曰。明日動駕時。本寺正。當爲進輿差備。而正李祖源在外。今姑改差。其代。令該曹口傳差出。以爲進參之地。何如。傳曰。允。
정조 8년
吏曹口傳政事。以尹㬦爲司僕正。
정조 8년
兵曹。社稷祈穀祭擧動時。侍衛節目單子何如。判付啓。挾輦軍二百名內。倭椎手一百名。以弘化金虎門入直軍。出用爲良如敎。
정조 8년
趙興鎭。以訓鍊都監言啓曰。明日社稷擧動時。南營入直馬兵五十名。除營直二名。餘皆出用事。自兵曹節目。啓下矣。南營馬兵四十八名。待標信除出。哨官趙彦心率領。出赴隨駕營。而宮墻外。當夜巡邏。無以擧行。以出番馬兵二十名。哨官李基鼎率領。行巡之意。敢啓。傳曰。知道。
정조 8년
趙興鎭。以訓鍊都監言啓曰。今十二月二十八日二十九日。年終擧起火時。次知將官將校姓名。及兼別破陣等容貌年歲起火數爻。竝別單書入之意。敢啓。傳曰。知道。
정조 8년
趙興鎭。以禁衛營言啓曰。今十二月二十九日社稷擧動時。依兵曹節目。內外各處入直將官軍兵等。以新番鄕軍替代。而新營入直騎士二十五人內。除營直二人。餘與銅龍門西營兩處入直將官軍兵。竝待標信出用之意。敢啓。傳曰。知道。
정조 8년
趙興鎭。以禁衛營言啓曰。來乙巳正月當入番。右部前司屬。全羅道五哨軍兵。逢點實數六百五十二名。已爲點閱整齊。來乙巳正月初一日。與內外各處入直將官軍兵。當爲替代。而擧動相値。今二十九日。前期替代入直。舊軍則初一日。依例放送之意。敢啓。傳曰。知道。
정조 8년
趙興鎭。以禁衛營言啓曰。來乙巳三月當九番。右部左司屬。全羅道五哨軍兵。來二月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 8년
趙興鎭。以御營廳言啓曰。今十二月二十九日。社稷擧動時。依兵曹節目。本廳舊番鄕軍五哨及東營入直騎士二十五人內。除營直二人。各其將官。領赴于禁衛營都領陣。而新營入直鄕軍。以新番軍。依例除標信替代出用。東營集春營入直鄕軍。亦以新番軍替代。竝與騎士。待標信擧行。斥候三處。則將三員軍十二名。嚴飭定送。而依定式。晝療飢夜饋粥之意。敢啓。傳曰。知道
정조 8년
趙興鎭。以御營廳言啓曰。來乙巳正月二月兩朔應立。右部前司屬。洪忠右道五哨軍兵六百七十名。已爲逢點整齊矣。正月初一日。與中部後司軍兵。替代立番後。舊軍放送之意。敢啓。傳曰。知道。
정조 8년
趙興鎭。以御營廳言啓曰。昨冬因年事之歉荒。本廳所管洪忠右道軍兵停番代。左道軍兵十五哨內。不拘次第。以稍實邑軍。一當番六百七十名。選編作隊。屬之右部左司。先爲徵立矣。今則右道軍兵。已爲畢番。來乙巳年三月四月兩朔應立。右部中司屬。洪忠左道五哨軍兵。來二月二十五日。京中逢點。三月初一日。與右部前司軍兵。當爲替代立番。趁期調送事。本道監兵使處。依前知委。而其中去癸卯十一月十二月當已上番者。消詳區別。俾無疊立之弊事。亦爲申飭之意。敢啓。傳曰。知道。
정조 8년
領中樞府事金尙喆箚曰。伏以。今日展拜之時。臣當顚倒祗候。而數日以來。猝患暴感。頭疼如碎。肢節如束。寒氣未解。痛勢益苦。連服藥餌。尙無差減之望。身委床席。末由自力。不但廢目下迎送之禮。新舊歲起居之班。將無以趨造。此豈分義情禮之所敢出哉。有臣如此。生不如死。玆不得不短箚號籲。伏乞聖明。俯垂鑑燭。所帶景慕宮都提調之任。亟賜變通。以重國體。少安私心焉。答曰。省箚具悉卿懇。愼節貢慮靡已。未參宮班。豈必過加辭巽。卿須安心勿辭。加意善攝。仍傳曰。此批答。遣史官。傳諭于金領府事。遣御醫看病。
정조 8년
甲辰十二月二十八日辰時。上詣景慕宮。展拜入侍時。行左承旨朴祐源。右承旨李時秀。左副承旨趙興鎭。右副承旨李祖承。同副承旨徐龍輔。注書朴能源。假注書金孝建。記事官李崑秀尹行任。閣臣徐有防金宇鎭。以次詣閤外。左通禮跪啓請外辦。上具翼善冠衮龍袍。乘輿從貳極門以出。興鎭進前奏曰。都摠管尹坊。令該曹口傳付軍職。何如。上曰。分付。可也。駕過春坊。上曰。春坊下番。胡不祗迎。興鎭出問還奏曰。兼司書洪文泳。新除臺諫。故纔已出去云矣。上曰。春坊雖兼臺諫。依例入直。故規也。豈以移除臺職。無端闕直。該房。申飭。可也。從月覲門出。由日瞻門以入。至降輿所。降輿入大次。命除問安。正齊外儀。時至。左通禮啓請外辦。上仍詣版位前北向立。左通禮啓請鞠躬再拜興平身。上行禮如儀。仍詣廟內奉審。還入大次。左通禮啓請外辨。上乘輿以還。至月覲門。命興鎭書傳敎曰。吏曹郞廳發牌。諸執事。淸齋與否。摘奸以來。上曰。違牌坐罷人。竝敍用事。分付。命書傳敎曰。此後由月覲門展拜時設布帳。則挾輦軍以六十名磨鍊。弘化金虎入直軍。各三十名出用。除布帳則以八十名磨鍊。兩門入直軍。分半出用。俾無出番軍等待之弊。仍令以此定式擧行事。分付兵曹及該營。上曰。明日舊歲問安。出宮前爲之事。分付。上曰。檢校直閣。以鄭東浚差下。仍爲牌招。可也。從貳極門還內。諸臣以次退出。
정조 8년
甲辰十二月二十八日申時。上御重熙堂。左承旨入侍時。行左承旨朴祐源。檢校直提學徐有防。檢校直閣鄭東浚。假注書金孝建。記事官李崑秀尹行任。以次進伏訖。上曰。右副承旨同副承旨。使之入侍。賤臣承命出。與右副承旨李祖承。同副承旨徐龍輔偕入進伏。上曰。通化門。今姑權閉事。分付。命書傳敎曰。明日出宮時刻。以午時爲之。百官軍兵。食後待令。命書榻敎曰。明日出宮門路。貳極門爲之。祐源曰。臣方待罪尙衣院。而以本院事。有所仰達矣。上曰。何事。祐源曰。本院主簿金喜慶。纔自雲觀移除。而職務多有相妨。令該曹口傳相換。何如。上曰。依爲之。出擧條命退。諸臣以次退出。
정조 8년
行都承旨洪秀輔隨駕宿。行左承旨朴祐源隨駕宿。右承旨李時秀隨駕宿。左副承旨趙興鎭隨駕宿。右副承旨李祖承隨駕直。同副承旨徐龍輔隨駕直。注書朴能源隨駕宿一員未差。假注書金孝建隨駕直。事變假注書李德鉉守宮直。
정조 8년
大殿王大妃殿惠慶宮中宮殿世子宮。奎章閣政院玉堂朝廷二品以上六曹堂上兩司長官奉朝賀單子問安。答曰。知道。
정조 8년
大駕詣社稷。入幕次後。王世子遣宮官問安。答曰。知道。
정조 8년
還宮入眞殿後。奎章閣政院玉堂藥房口傳問安。答曰。知道。
정조 8년
李時秀啓曰。明日正朝望闕禮。依例爲之之意。敢啓。傳曰。知道。
정조 8년
傳于徐龍輔曰。禮房承旨馳詣宗廟永禧殿景慕宮。奉審摘奸以來。
정조 8년
傳于徐龍輔曰。承傳官四員。或有親病。或有身病。二員未差。時在者。皆是新進生疎人。行首宣傳官及堂上宣傳官在外人。竝改差。卽令該曹口傳擇差。
정조 8년
兵曹口傳政事。尹得逵爲宣傳官。
정조 8년
以副校理徐瀅修牌不進罷職傳旨。傳于李時秀曰。只推。
정조 8년
承旨前望單子入之。尹蓍東落點。
정조 8년
有政。吏批。判書李命植呈辭受由。參判徐有防進。參議趙鼎鎭進。右副承旨李祖承進。以金夢華爲執義。沈樂洙爲副校理。李秉模爲刑曹參判。蔡弘履爲左尹。李崇運爲禮曹佐郞。吳載坰爲永平縣令。尙衣主簿金喜慶。活人別提李翊永相換。
정조 8년
兵批。判書李在簡進。參判李得臣差祭。參議權守宮。參知金履正侍衛進。同副承旨徐龍輔進。以李基成爲管城將。副護軍金夢華李碩九趙榮弼李級許晊鄭濡竝單付。副司直單閔鍾顯尹蓍東李敬養李羽晉崔顯重。
정조 8년
兵曹口傳政事。副司直單金頤柱。以朴基豐爲宣傳官。
정조 8년
傳于李時秀曰。侍衛軍兵毛具。
정조 8년
傳于李時秀曰。開門差晩爲之。
정조 8년
李時秀。以弘文館言啓曰。本館上番。連日闕直。事甚未安。今日政。新除授玉堂。待下批牌招。以爲推移入直之地。何如。傳曰。允。
정조 8년
朴祐源。以吏曹言啓曰。卽接通禮院牒報則以爲。新除授左通禮宋景煥在外云。今姑改差。其代。口傳備擬以入之意。敢啓。傳曰。知道。
정조 8년
吏曹口傳政事。以權之彦爲左通禮。
정조 8년
朴祐源。以成均館大司成言啓曰。今甲辰條居齋生進圓點人。依定式。別單書入之意。敢啓。傳曰。知道。
정조 8년
甲辰十二月二十九日午時。上詣社稷。擧動入侍時。行左承旨朴祐源。右承旨李時秀。左副承旨趙興鎭。右副承旨李祖承。同副承旨徐龍輔。注書朴能源。假注書金孝建。記事官李崑秀尹行任。閣臣吳載純徐有防鄭東浚。以次詣閤外。左通禮跪啓請外辦。上具遠遊冠絳紗袍。乘輿從貳極門以出。四品以上朝服。百官以黑團領隨駕。興鎭曰。副換管金頤柱。方在罷散中。何以爲之乎。上曰。敍用。令該曹口傳付軍職。上曰。當展拜於眞殿。侍衛先詣於萬安門外。上至萬安門外。降輿入殿內行禮。還出乘輿。仍詣于仁政殿月臺。親押訖。乘輿至仁政門外。左通禮啓請降輿乘輦。上從之。近侍進圭。上執圭。左通禮啓請進發。命入承旨前望。以李敬養落點。時秀曰。李敬養差祭云矣。命復入承旨前望。時秀曰。吏曹佐郞鄭萬始。屢度催促。終不肅謝矣。上曰。申飭。可也。命都提調入侍。內局都提調徐命善進前。上曰。鄭萬始。以渠祖先所未有之職。爲引義之端。此果何如。命善曰。不成說矣。駕過鐘閣。命興鎭。招集觀光百姓及貢市民人等。仍傳敎曰。雖値除日。祈穀卽爲民之擧。故躬親將事。而每過鐘閣。輒問疾苦。明日還宮。當在曉頭。不可招問。玆遣承旨。詢汝弊瘼。有懷畢陳之意詢諭。如有所言。詳細還奏也。駕到社稷門外。贊儀傳唱侍臣下馬。上曰。還宮時侍臣上下馬節次。除之。可也。左通禮啓請降輦乘輿。上從之。由東門以入。過神門外。降輿步過。過門復乘輿入大次。小頃。仍詣壇上省器如儀。降至神門外。省牲如儀訖。還入齋殿。興鎭奏軍兵解甲。取稟。敎還宮時。仍爲解甲以還。命諸承旨入侍。命書傳敎曰。親享時。承旨不可不備員。差祭承旨許遞。政官牌招開政。以在京無故人差出。待下批牌招察任。又傳敎曰。承旨望。如非差祭。皆是在外。無以排望云。前望單子入之。命時秀。奉審壇上及祭器祭井諸執事樂工烹餁等節。命三更初點。正齋外儀。因詣大次。以待時至。命諸承旨入侍。命書傳敎曰。三元之日。十行之綸。槪無歲無之。而今歲此日。予意尤有切焉。昨秋稍熟。民食粗裕。或可以少寬予宵旰之憂。而憧憧一念。反有甚於歲饑之時。嗟我八路良長吏。能知予此心否耶。蓋常人之情。易忽於少逸。古語曰。瘠土之民勞。沃土之民逸。予則曰豐年之民亦逸也。彼蚩蚩者。安知勞逸之利與害。惟在勸不勸如何耳。今日卽月正元日也。上辛祈穀。亦在是日。碩牡潔幣。躬將歲事。穆穆洋洋。庶幾監臨在上矣。況客臘之雪。不啻三三白矣。屢豐之慶。已有先兆。而雨暘雖適。弗菑弗種。何以望秋。若夫或灌其溝澮。或痔其錢鎛。或借牛而相資。或發倉而爲助。饁婦之勤其職也。保介之知其時也。斯皆爲農之先務。予旣歲歲而言之。申申而飭之。今不待更提。而若吏若民。尙得以悉其要矣。第恐吾民。或以少登而忽之。凡於俶載擧趾之際。自失東作之期。又恐字牧之官。諉以民力之少紓。勸諭亦違其方。此予所以旣戒之。又勉之。播告之脩。而不憚煩者也。予有衣繡之臣。田野之荒闢。自可按問而賞罰之。其敢忽諸。齋曉耿耿。駐蹕宣諭。予旣不以例言。須亦勿以例聽事。下諭于八道監司兩都留守處。時至。上具冕服。仍詣神位前。行四拜禮。仍詣盥洗位。盥洗如儀。仍陞壇上。行初獻禮。大祝進讀祝文訖。退至拜位。贊儀呼唱。上行四拜禮訖。通禮啓入小次。上曰。此節次。置之。仍令亞終獻官行禮。都提調徐命善進前曰。夜氣頗寒。行禮尙遠。小退幕次。似好矣。上不從。命之行禮。禮畢。仍詣望燎位。親檢望燎。命亞終獻官。看審撤床。命壇司灑掃壇址。命都承旨。奉審撤排。灑掃後還奏。還入大次。鼓三嚴。通禮入外辦。上改具遠遊冠絳紗袍。乘輿以出。至乘輦所。通禮啓請降輿乘輦。上從之。通禮啓請進發。駕至敦化門外。命宣傳官。勞問隨駕軍兵。命都監從仕官入侍。申耆前進。使之解嚴後。卽率軍兵往公廳。以乾犒饋分給。命書傳敎曰。上辛適値元朝。而祈穀卽爲民之擧。動駕經宿。軍兵勞役不少。且値歲初犒饋之時。不可無別般示意。隨駕禁營京鄕馬步軍兵御營步軍騎士都監馬兵武藝校卒內吹鼓吹近伏軍士扈輦隊等。今日內。以乾犒饋分給後。草記。命解嚴軍兵。上曰。侍衛詣萬安門外。仍詣萬安門外。降輿入眞殿。行展拜禮訖。還出乘輿。從肅章門。由貳極門還內。諸臣以次退出。
정조 9년
行都承旨洪秀輔坐。行左承旨朴祐源坐。右承旨李時秀坐直。左副承旨趙興鎭坐。右副承旨李祖承坐直。同副承旨徐龍輔坐。注書朴能源仕直一員未差。假注書金孝建仕。事變假注書李德鉉仕。
정조 9년
上在昌德宮。停常參經筵。
정조 9년
社稷經宿後。大殿王大妃殿惠慶宮中宮殿世子宮。奎章閣政院玉堂藥房朝廷二品以上六曹堂上兩司長官奉朝賀口傳問安。答曰。知道。
정조 9년
大殿王大妃殿惠慶宮中宮殿世子宮。奎章閣政院玉堂朝廷二品以上六曹堂上兩司長宮奉朝賀單子問安。答曰。知道。
정조 9년
傳于李時秀曰。同副承旨入侍。
정조 9년
以歲饌單子備忘記。領府事家。依昨年例。加數輸送。金奉朝賀今年入耆社。衣資食物。元歲饌外輸送。皆令郞官存問事。分付。戶曹。鶴城君家元歲饌外。依昨年例。衣資食物優數輸送。亦爲存問事。分付。原任閣臣李判府事家。知事黃景源家。參考昨年例。元歲饌外。加數輸送。奉朝賀徐命膺家。依此加送。
정조 9년
奎章閣啓曰。奉謨堂。每年孟春孟秋。涓吉展拜事。載在閣志矣。今春展拜吉日。以何間推擇乎。敢稟。傳曰。以旬前擇入。
정조 9년
李時秀。以禮曹言啓曰。太廟歲首展拜吉日。以何間推擇乎。敢稟。傳曰。自初三日至初六日擇入。
정조 9년
李時秀。以禮曹言啓曰。景慕宮展拜。每於孟春孟秋取稟事。定式矣。今番展拜吉日。以何間推擇乎。敢稟。傳曰。太廟展謁日。當展拜。以此知悉擧行。
정조 9년
李時秀。以禮曹言啓曰。太廟展謁取稟草記。傳曰。自初三日至初六日擇入。景慕宮展拜取稟草記。傳曰。太廟展謁日當展拜。以此知悉擧行事。命下矣。卽令日官推擇。則今正月初三日初四日俱吉。初五日初六日俱有拘忌云。以何日擧行乎。敢稟。傳曰。以初三日爲之。
정조 9년
李時秀。以禮曹言啓曰。太廟歲首展拜日。一體展謁於永禧殿。而酌獻禮當次之年。則歲首展謁。只行於太廟事。曾已定式矣。今年卽永禧殿酌獻禮年次。今番太廟展謁時。永禧殿展謁之禮。不爲磨鍊之意。敢啓。傳曰。知道。
정조 9년
李時秀。以禮曹言啓曰。今此正朝陳賀。諸道所封箋文中。羅州牧使李廷恢。方有拿問之命。其箋文。依前例不爲捧入之意。敢啓。傳曰。知道。
정조 9년
李時秀。以禮曹言啓曰。製述文臣。年滿五十一歲人員。專經文臣。年滿四十一歲人員。竝依例減下後。別單書入。而御覽官案。亦爲改修正以入之意。敢啓。傳曰。知道。
정조 9년
李時秀。以禮曹言啓曰。每年親耕。歲首以稟事。曾以定式矣。來二月初七日先農祭親行及親耕等節。何以爲之乎。敢稟。傳曰。攝儀。
정조 9년
徐龍輔。以兵曹言啓曰。依下敎。隨駕禁軍武藝出身及武藝別監。內吹標下軍兵等處。設粥分饋之意。敢啓。傳曰。知道。
정조 9년
徐龍輔。以兵曹言啓曰。依傳敎。隨駕內吹鼓吹及近仗軍士。扈輦隊等處。乾犒饋分給之意。敢啓。傳曰。知道。
정조 9년
徐龍輔。以兵曹言啓曰。今正月初三日。大駕詣宗廟展謁。詣毓祥宮展拜。詣延祜宮展拜。詣義烈宮展拜。詣景慕宮展拜時。以何營軍兵隨駕。何營軍兵留陣。而禁軍馬步軍幾番幾哨磨鍊乎。敢稟。傳曰。禁營出入番鄕軍騎士。爲先後廂。御營留陣。禁軍三番隨駕。可也。
정조 9년
李祖承。以訓鍊都監言啓曰。依下敎。挾輦軍別技軍兼內吹等處。設粥分饋之意。敢啓。傳曰。知道。
정조 9년
李祖承。以訓鍊都監言啓曰。依下敎。隨駕將校挾輦軍武藝出身武藝別監別技軍馬兵兼內吹等處。以乾犒饋。依例磨鍊。分給之意。敢啓。傳曰。知道。
정조 9년
李祖承。以禁衛營言啓曰。依下敎。衛內本營槍劍軍兼內吹及陣上將校軍兵等處。設粥分饋之意。敢啓。傳曰。知道。
정조 9년
李祖承。以禁衛營言啓曰。依傳敎。隨駕將校京鄕軍兵等處。乾犒饋磨鍊。分給之意。敢啓。傳曰。知道。
정조 9년
李祖承。以御營廳言啓曰。依下敎。駕前別抄兼內吹等處。設粥分饋之意。敢啓。傳曰。知道。
정조 9년
李祖承。以御營廳言啓曰。依下敎。本廳隨駕將校軍兵等處。乾犒饋磨鍊。分給之意。敢啓。傳曰。知道。
정조 9년
社稷祈穀大祭親行時祭報府。亞獻官左議政洪樂性。終獻官判府事李福源。進幣瓚爵官知敦寧徐浩修。奠幣瓚爵官吏曹參議趙鼎鎭。薦俎官戶曹判書鄭一祥。禮儀使禮曹判書鄭昌順。典祀官奉常正金東稷。壇司令李錫祺。壇上執禮行副司直李度默。壇下執禮副校理徐瀅修。第一位執尊司諫洪文泳。第二位執尊副司果成種仁。第三位執尊副司果李顯默。第四位執尊獻納宋銓。第一位大祝兵曹正郞徐美修。第二位大祝修撰申耆。第三位大祝奎章閣待敎李崑秀。第四位大祝檢校待敎尹行任。第一位祝史副司果金啓洛。第二位祝史掌令林道浩。第三位祝史副司果李翼晉。第四位祝史掌令李秀夏。第一位齋郞正言朴基正。第二位齋郞正言尹翊東。第三位齋郞副司果李書九。第四位齋郞奉常判官崔守忱。第一位捧俎官戶曹正郞鄭昌老。捧俎官副司果李昌會。捧俎官掌樂主簿林最遠。第二位捧俎官戶曹佐郞李晩秀。捧俎官副司果金聖規。捧俎官東部都事李齊淵。第三位捧俎官司僕僉正李宜耆。捧俎官中部都事南麟耇。捧俎官工曹佐郞李潞秀。第四位捧俎官工曹正郞金啓淳。捧俎官漢城主簿南羲老。捧俎官漢城判官金魯成。盥洗位兵曹佐郞尹九宗。盥洗位禮曹佐郞柳畊。爵洗位兵曹佐郞金遇國。爵洗位宗簿主簿申大龜。亞終獻盥洗位典籍鄭㝡成。掌牲令典牲主簿南播秀。協律郞掌樂正尹在醇。贊者引儀吳學儉。贊者引儀崔慶鎭。謁者引儀金載遂。謁者引儀慶明運。贊引假引儀李持淳。贊引假引儀李嗣萬。祭監監察尹龜錫。祭監監察韓永運。
정조 9년
乙巳正月初一日辰時。上御重熙堂。同副承旨入侍時。同副承旨徐龍輔。假注書金孝建。記註官金健修。記事官金鳳顯。閣臣鄭東浚。以次進伏訖。上曰。歲謁展拜日子。自初三至初六日擇入事。分付禮曹。命書榻敎曰。右副承旨牌招。命書傳敎曰。院規雖未復舊。適値歲初。政院堂后朔債。依例復舊擧行。命退。諸臣以次退出。
정조 9년
乙巳正月初一日辰時。上御重熙堂。同副承旨入侍時。同副承旨徐龍輔。假注書金孝建。記事官李崑秀尹行任。以次進伏訖。命書榻敎曰。再明日延祜宮展拜後。仍詣義烈宮展拜。命書傳敎曰。再明日歲謁展拜時。依昨年例。先詣宗廟永寧殿展謁。次詣毓祥宮延祜宮。次詣景慕宮展拜。以此知悉。命出。承史以次退出。
정조 9년
乙巳正月初一日初更。上御重熙堂。右副承旨入侍時。右副承旨李祖承。記事官朴能源李崑秀尹行任。以次進伏訖。上曰。注書出去。東西南北四所。摘奸以來。可也。賤臣承命摘奸。回奏曰。南所白鳳獜。北所李汝翼。俱在直所。東所趙榮儉。西所金尙源。方出巡更矣。上命退。諸臣以次退出。
정조 9년
行都承旨洪秀輔坐。左承旨未差。右承旨李時秀坐。左副承旨趙興鎭坐直。右副承旨李祖承坐直。同副承旨徐龍輔病。注書朴能源仕一員未差。假注書金孝建仕直。事變假注書李德鉉仕。
정조 9년
趙興鎭。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 9년
洪秀輔啓曰。同副承旨徐龍輔。今日不爲仕進。卽爲牌招。何如。傳曰。待明朝牌招。
정조 9년
傳于洪秀輔曰。差使員下去。守令留待。
정조 9년
傳于趙興鎭曰。右副承旨與下直守令入侍。
정조 9년
李時秀啓曰。明日擧動時。兩司侍臣。無進參之員。掌令林道浩李秀夏。持平李永穆。司諫洪文泳。獻納宋銓。正言朴基正尹翊東。竝待開門牌招。何如。傳曰。允。
정조 9년
傳于洪秀輔曰。左副承旨入侍。
정조 9년
傳于李祖承曰。玉堂在外未肅拜人許遞。
정조 9년
傳于李時秀曰。玉堂番次苟簡。前望單子入之。待下批牌招入直。
정조 9년
傳于李祖承曰。春坊中。時帶臺職人。臺職許遞。
정조 9년
玉堂前望單子入之。校理金啓洛尹序東。副校理成種仁柳孟養。修撰李延汲落點。
정조 9년
傳于趙興鎭曰。坐直承旨入侍。
정조 9년
傳于李祖承曰。左承旨許遞。前望單子入之。
정조 9년
兵曹口傳政事。副司直朴祐源。
정조 9년
趙興鎭啓曰。摠府入直。事體至重。雖在常時。入番之後。不得擅離跬步。必看交替。而再昨日社壇動駕時。摠管皆備員。而互相推諉。只以一員省記。一員書空以入。事未前聞。極爲駭然。臣等之矇未覺察。循例捧入。不勝惶恐。而當該堂上不無檢飭之失。推考警責。推諉摠管安川君烓。安昌君燝。係是一品。本院例不得請推。其外金相玉元厚鎭。從重推考。何如。傳曰。允。在齋所時。果未致意看過。觀此啓辭。卿等論啓。可謂得體。摠府係是宿衛衙門。爲任至重。雖於在直之時。非公故。尙不得擅離一步地。尤焉敢空曠番次。兩宗臣。拘於資級。勢難拿處。爲先一竝削職。其餘摠管。先罷後拿。入直兵曹堂上推考事。雖已從施。無論闕內闕外。事係宿衛。本兵之長。無事不摠察。伊日且旣。別入直省記。卽是本曹所管。而目見無前之駭擧。不徒不能登時執奏。乃反極意彌縫。至于今日。默無一言。莫曰此重臣伎倆。本自如此。雖欲指道。奈此昧方。欲施勘罷之典。以懲工謀之習。而更思之。姑且任他徐觀。如何知警。尙未晩矣。兵曹判書李在簡爲先越捧六等。可也。
정조 9년
兵曹口傳政事。以安春君烿。鄭昌聖爲都摠管。閔鍾顯柳鎭恒爲副摠管。
정조 9년
以摠管拿處傳旨。傳于李祖承曰。各司旣命藏牌。過初六日後拿囚事。分付。
정조 9년
傳于李祖承曰。我國之壇享。卽古之方丘也。陶匏鉶羹。掃地將事。而明靈洋洋如水。而在州府郡縣。莫不有社稷之責。曾在先朝。以外邑壇社之欠潔。屢下飭敎。近聞諸路社壇。多不修治。壇壝則剝落。箭門則頹圮。而守宰輩。視之若城隍諸壇。致使莫重禋祀之地。鞠爲樵牧之場云。事體之屑越。未有甚於此。至若享禮之不遵儀式。祭品之不能精潔。推此可知。夫守令之職。民社爲重。此不致誠。餘何足觀。以此意。令該曹申明關飭各道。壇社之可合修治處。隨卽葺理。各置守護校卒。定其標限。另禁雜人。每朔月終。以社壇有無事。論報營門。自營門。轉報儀曹。以爲考勤慢之地。外此享禮也。祭品也。判堂錄出一通。後錄粘關。依此遵行。俾無如不祭之歎。仍以此傳敎。載之本署儀軌。如是下敎之後。道伯守令又復抛置。來頭繡衣或宣傳官摘奸之行。如有現發者。當別樣重勘。以此一體嚴飭。擧行形止。仍令狀聞事。分付。
정조 9년
李祖承。以奎章閣言啓曰。奉謨堂春展拜吉日。以旬前擇入事。命下矣。令日官推擇。則今正月初八日初九日俱吉云。以何日擧行乎。敢稟。傳曰。以初九日爲之。
정조 9년
李祖承。以弘文館言啓曰。本館上番。連日闕直。事甚未安。副校理徐瀅修。旣有只推之命。卽爲牌招入直。何如。傳曰。允。
정조 9년
以副校理徐瀅修牌不進罷職傳旨。傳于洪秀輔曰。許遞。
정조 9년
兵曹口傳政事。副司果徐瀅修。
정조 9년
李祖承。以侍講院言啓曰。本院新除授弼善李顯靖。時在慶尙道安東地。兼弼善李敬一。時在全羅道靈光地任所。入番事緊。斯速乘馹上來事。下諭。何如。傳曰。允。
정조 9년
李時秀。以弘文館言啓曰。新除授校理金履鏞。時在京畿抱川地。副校理沈樂洙。時在坡州地。修撰鄭在信。時在慶尙道開寧縣任所。副修撰孟至大。時在洪忠道溫陽地。經筵入番事緊。請竝斯速乘馹上來事。下諭。傳曰。依啓。
정조 9년
洪秀輔。以吏曹言啓曰。卽接通禮院牒報。則明日擧動時。左右通禮不可不備。左通禮權之彦。身病猝重。勢難察任云。今姑改差。其代口傳擬入之意。敢稟。傳曰。知道。
정조 9년
吏曹口傳政事。以鄭濡爲左通禮。李祖源爲司僕正。
정조 9년
趙興鎭。以訓鍊都監言啓曰。武兼宣傳官朴行胤。去夜初更量犯夜。被捉於本局邏卒處。依例移送義禁府之意。敢啓。傳曰。係是元宵。今番分揀。可也。
정조 9년
李祖承。以承文院都提調意啓曰。院製述官金洪運有頉。代前別提李旭祥差下。吏文學官南播秀鄭昌謩陞六。代幼學李可運。通善郞徐孺修差下。竝付軍職冠帶常仕。何如。傳曰。允。
정조 9년
趙興鎭。以禁衛營言啓曰。今正月初三日擧動時。外營各處入直將官軍兵等。依例除標信出用。銅龍貳極建陽等門及西營入直將官軍兵。依兵曹節目。以訓鍊都監砲手替把。而竝與新營入直騎士。待標信出用。還宮後。還爲替直之意。敢啓。傳曰。知道。建陽等門。以弘化門入直砲手六十名除出替把。西營則御營外營入直鄕軍中十名除出替把。訓局出番軍。勿爲使用。可也。
정조 9년
趙興鎭。以司僕寺一二提調意啓曰。明日動駕時。本寺正。當爲進輿差備。而正尹㬦。身病猝劇。不得進參云。今姑改差。其代。令該曹口傳差出。以爲差備之地。何如。傳曰。允。
정조 9년
趙興鎭。以備邊司言啓曰。羅州苔士島漂人。不日當上來矣。入京後。接置于南別宮。別定禁軍一人。兩捕廳軍官各一人。領率衛軍捕軍。各別防守。供饋等節。着實擧行。從前漂人之入京後。所着衣服。每有更爲造給之事。令各該司考例擧行。本司郞廳一員。解事差備譯官。亦爲定送。依例更爲問情。姑留數三日後。令齎咨官領送。而定差員。次次領往事。分付各該道臣。亦令義州府預先馳通于鳳城將處。以爲渡江後護送之地。何如。傳曰。允。不必久留京中。謝恩使渡江。亦已有日。留一宿後。卽爲發送。可也。
정조 9년
趙興鎭。以備邊司言啓曰。貢市人弊瘼原情。有論理草記稟處之命矣。辛日適在於元朝。寅祀躬將於太社。聖慮憧憧。以祈大有。而又軫貢市人之或有疾苦。特遣承宣招集詢訪。甚盛擧也。其在對揚。不容少忽。取考原情。深加講究。則司宰監貢人以爲。戊戌減貢後。元貢不足。世子宮供上宣飯條。加定復貢云矣。冊禮後。供上物種之加定。自是應行之節。戶惠廳今方査考文書。從近稟處云。趁卽擧行。俾無遲滯事。分付該曹該廳。長興庫貢人以爲。楮注紙。每卷受價五斗。而進排貿納。則每卷價一兩七八錢。一年所用萬餘卷落本。將至七八千兩云矣。楮注紙價自是每卷四斗。而曾於戊戌詢瘼時。因渠所訴。增加一斗。又於昨春詢瘼時。低其紙品。以救弊源。則又此煩籲。殊涉猥越。置之。紫門軍契貢人以爲。大內修繕之役。專當擧行。而只受兵曹木三十同。每每落本。難以支保。而別役雇價。兵曹每名以一錢三分上下。故其所落本。至於倍甲。積年負債。殆至萬餘。今春詢瘼時。酌量上下事。草記蒙允。而迄未蒙處分之澤云矣。惟此軍契一事。事勢則可矜。變通則誠難。蓋元貢價三十同。除其雜費及長立軍價。則所餘不能當所入。而雖以別役言之。董役則在戶曹。給價則在兵曹。不知所入之爲幾何故。過時未免於稍過。少時便歸於絶少。畢竟折長補短。亦不相稱。此稱冤之所由起。而呼訴兩曹之不足。仰煩天聽。至再至三者也。今若不恤事勢之可矜。徒拘變通之誠難。仍以置之。則將有渙散之慮。元貢價則分付戶兵曹。上下時浮費。一切禁斷。長立軍名數。量宜減除。以爲支保之地。別役事。議者有二焉。一則以爲。較十年之摠。作貢幾同。出付貢人云。一則以爲。勿付之貢人。依營繕軍契例。較摠定數。移送戶曹。足不足間。擔當擧行云。於斯二者。斯速從長變通。俾無一向稱冤之弊事。一體分付。鴨島契貢人以爲。繕工監刈取鴨島所産正草薍。每年給付於貢人各處進排。而戶曹則只以編結。從實上下。至於捧授外。加進排草物。則一未受價。草物加進排之數。依他貢例。一體上下云矣。草物則劃給全島。編結則以價上下。自是不易之典。若以編結價之多寡。呼訴於戶曹。猶或可也。生意於草物受價。殊涉猥濫。一依昨春例置之。蓋聞本島。多起耕之處。而草薍漸縮。浮費有尾閭之泄。而支用倍蓰。向自繕工。已爲嚴加禁斷云。而如欲捄弊。莫先於此。更爲申飭於繕工監。嚴立科條。從長釐革。毋或有如前襲謬貽弊之端。內魚物廛市人以爲。元山本以漁商船泊處。多錢商賈。積峙魚物。都庫操縱。樓院店民。上來魚物。要路抑執。松坡店民。亦爲都庫專利。故本廛失利云矣。元山魚物事。外方魚物之隨買隨賣。自是商賈之例事。何可使之獨爲儲峙。必賣京商。而若其都庫操縱。賈用倍蓰。亦不可不禁。以此措辭。發關申飭於咸鏡道臣處。至於樓院松坡之要路奪利。前後奉承傳關飭。亦已屢矣。而尙不無此弊者。殊極痛駭。嚴飭畿營。各別禁斷。月外廛市人以爲。勅使時進排月外。戶曹則每丹價十兩五錢上下。市上買賣價。將至三十餘兩。落本浩多云矣。勅需物種之目下價本。雖若不足。以其預下預備之故。別無稱冤之端。而獨此廛之如是紛訴。殊甚屑越。置之。烟草廛市人以爲。折南草。街路亂賣尤甚。而外方折草。潛商亂賣。處處有之。廛人方在失業。難保之境云矣。近來折草及外方折草之到處亂賣。誠一痼弊。廛人失業。可推而知。分付漢城府。一依他廛例。以亂廛律。另加禁斷。帽子廛市人以爲。春間。伏蒙二千五百兩散貸之澤。今番曆行。始得數十隻帽子貿來。而百餘市民。勢難以此生涯。而莫重曠絶之成命。終莫能擧行云矣。減稅之恩。與天無極。而圖得公貨。輒此煩籲。不啻猥屑而已。勿施。何如。傳曰。允。司宰監貢人事。東宮供上新設之後。加定一款。豈或少遲。以致貢人科外進排。分付該廳該曹。今日內。酌定草記。長興庫貢人事。楮注紙品之刁蹬。此槪各司不遵飭令而然。他司之操縱。姑捨是。以本司草記紙品觀之。如前太厚。上司如此。而何以禁飭他司。自今申明嚴飭。俾無更訴之弊。紫門軍契貢人事。從長變通。斷不可已。相議稟處。鴨島契貢人事。內魚物廛市人事。月外廛市人事。烟草廛市人事。竝依草記申飭。可也。
정조 9년
李祖承。以宣惠廳言啓曰。備邊司草記批旨內。司宰監貢人事。東宮供上新設之後。加定一款。豈或少遲。以致貢人科外進排。分付該廳該曹。今日內酌定草記事。命下矣。自臣廳往復戶曹。相考文書。元貢不足物種中。眞魚五十八束八箇。靑魚八十九。冬音十箇。石首魚一千五百九束二箇。白蝦醢二十五桶三升三合六夕。磨鍊加定。依式上下。使之進排之意。敢啓。傳曰。知道。卽爲加定。使渠輩亦知廣慶之意。此雖微事。祈永命之本。在諴小民。卿等以此知悉。招致貢人。宣諭此意。可也。
정조 9년
李祖承。以戶曹言啓曰。因備局草記批旨內。司宰監貢人事。東宮供上新設之後。加定一款。豈或少遲。以致貢人科外進排。分付該廳該曹。今日內酌定草記事。命下矣。詳考文書。元貢不足物種中。眞魚五十八束八箇。靑魚八十九。冬音十箇。石首魚一千五百九束二箇。白蝦醢二十五桶三升三合六夕。當爲加定。故臣與惠廳堂上。相議酌定。依此數加定。何如。傳曰。允。卽爲加定。可也。
정조 9년
領敦寧鄭存謙箚曰。伏以。三陽回泰。萬品昭蘇。天休日滋。茀祿川至。天保九如之祝。大小同情。太社祈年。經夜將事。鑾蹕穩旋。玉體愈康。區區下情。曷勝欣忭。顧臣身嬰重疾。幾殊僅甦。螻蟻殘命。生死何關。而至煩聖念。太醫臨視。齎賚珍劑。惶恐感泣。不知所達。僵委床簀。生意都盡。起居之列。陪扈之班。廢闕常分。情禮俱虧。拊躬自悼。寧欲溘然。又況格廟展禮。已涓吉辰。方當咸簉之日。未遂祗候之忱。病裏惶隕。尤增死罪。玆不得不短箚呼籲。伏乞聖明。特垂鑑諒。所帶宗廟署都提擧之任。亟賜變通。俾卽備員。以重國體。仍勘臣前後闕禮之罪。以安私分焉。答曰。省箚具悉卿懇。愼節貢慮無已。未參陪班。豈必過加辭巽。卿須安心勿辭。加意善攝焉。仍傳曰。此批答。遣史官傳諭于領敦寧。
정조 9년
乙巳正月初二日申時。上御重熙堂。坐直承旨入侍時。右副承旨李祖承。假注書金孝建。記注官金健修。記事官金鳳顯。以次進伏訖。上曰。摠管有闕之代口傳差出事。分付。仍命書傳敎曰。未下直守令。皆令不多日內辭朝。兩南伯雖未辭朝。管下守令勿拘。與他道守令。不多日內辭朝。吉州牧使。再明日辭朝。又命書傳敎曰。薦法。法意至重。而近來應薦不薦者多有之。自政院申飭法典。內東班三品以上。西班二品以上。各薦守令萬戶。而守令則雖或薦。似萬戶全然無論。此後亦爲申飭。使之依舊例爲之。且以觀察使節度使薦言之。議政府六曹司憲府司諫院舊例皆爲之。堂上有故。草記頉稟。而兩司則薦單與頉草記。俱未免廢閣。執法之地。豈容如是昧例。該房知悉察飭。命退。承史以次退出。
정조 9년
乙巳正月初二日申時。上御誠正閣。右副承旨與下直守令入侍時。右副承旨李祖承。假注書金孝建。記事官李崑秀尹行任。文川郡守睦祖永。寧遠郡守李羲星。平澤縣監南溟學。安峽縣監金德行。萬頃縣監趙錫晦。以次進伏訖。上命守令各進奏職姓名。祖永進對。上曰。昨年農形。何似。祖永曰。豐年矣。上曰。今市直。何如。祖永曰。一石米直。爲四兩錢矣。上曰。有邑弊乎。祖永曰。別無弊瘼矣。羲星進奏。上問年事。羲星曰。大豐矣。下詢市直。羲星曰。米一石價。不過二兩餘矣。上曰。何處支勅乎。羲星曰。寧遠非支勅之邑。故迎勅時爲軍物差員矣。上曰。有邑弊乎。羲星曰。有之。中年以前。近萬戶差應之役。今以二千餘戶擔當。故民力無餘地矣。上曰。自何年如此乎。羲星曰。自乙未年爲始云矣。錫晦進奏。上曰。汝年前爲兼春秋乎。錫晦曰。然矣。上曰。昨年賑恤時。汝以肉羹饋民云。然否。錫晦曰。臣不識事例。故果有是事矣。下詢邑弊及市直。錫晦曰。邑弊則別無可奏。市直。斗直二錢矣。上曰。今年減布。果爲實惠於軍民否耶。錫晦曰。小民蒙惠。莫過於此矣。溟學進奏。上曰。昨年賑政。汝能善爲。予甚嘉之。今年年事。何如。市直。何如。糴政。何如。邑弊。何如。溟學曰。年事則豐矣。邑弊則無矣。市價。斗直二錢。糴政已爲準捧矣。上曰。汝家何處。溟學曰。家在鍾城矣。德行進奏。上曰。汝何時到任。德行曰。去年十一月初三日赴任。以正朝箋文差員上來矣。命書傳敎曰。羅里浦運穀狀本。近雖來到。而無弊到泊。形止尙不報來。羅州等二三邑。尙無裝載形止。道伯若能申飭。豈有是也。該道臣推考。使之着意擧行事。卽令下諭于全羅監司處。以開城留守歲饌啓本。命書傳敎曰。同知金昌履。年過百歲。元歲饌外。加數題給。命出。諸臣以次退出。
정조 9년
行都承旨洪秀輔坐。左承旨李時秀坐直。右承旨趙興鎭坐。左副承旨李祖承坐。右副承旨徐龍輔坐直。同副承旨李兢淵坐。注書朴能源仕一員未差。假注書朴蓍壽仕直。事變假注書李德鉉仕。
정조 9년
大駕詣宗廟入齋室後。遣宮官問安。答曰。知道。奎章閣政院玉堂藥房口傳問安。答曰。知道。展謁罷後。奎章閣政院玉堂藥房口傳問安。答曰。知道。大駕詣毓祥宮。入齋室後。遣宮官問安。答曰。知道。奎章閣政院玉堂藥房口傳問安。答曰。知道。大駕詣延祜宮展拜罷後。遣宮官問安。答曰。知道。奎章閣政院玉堂藥房口傳問安。答曰。知道。大駕詣義烈宮展拜罷後。遣宮官問安。答曰。知道。大駕。詣景慕宮入齋室後。遣宮官問安。答曰。知道。奎章閣政院玉堂藥房口傳問安。答曰。知道。展拜罷後。奎章閣政院玉堂藥房口傳問安。答曰。知道。還宮後。奎章閣政院玉堂藥房口傳問安。答曰。知道。
정조 9년
以副校理成種仁牌不進罷職傳旨。傳于李時秀曰。只推。更爲牌招入直。
정조 9년
承旨前望單子入之。李兢淵落點。
정조 9년
兵曹口傳政事。以李聖圭金頤柱李漢豐爲副摠管。
정조 9년
李時秀啓曰。新除授校理尹序東。修撰李延伋。方在削版中。何以爲之。敢稟。傳曰。許遞。今日政差出。
정조 9년
有政。吏批。判書李命植受由。參判徐有防。參議趙鼎鎭進。右副承旨徐龍輔進。以李身晦爲司諫。洪文泳爲校理。姜爲修撰。崔在修爲陰竹縣監。閔鍾顯爲同春秋。趙基顯爲敦寧削官。李齊淵爲儀賓都事。兪靖柱爲童蒙敎官。崔極齊爲輸城察訪。姜彙鈺爲典籍。李敦源爲軍資判官。金思羲爲司圃別提。崔熽爲東部都事。李泰懋爲永陵參奉。
정조 9년
兵批。判書李在簡。參判李得臣。參議權病。參知金履正入直進。同副承旨李兢淵進。副護軍柳文植。副司直李亨元。副司果李光靖單付。
정조 9년
金孝健改差。代以朴蓍壽爲假注書。
정조 9년
李兢淵。以吏批言啓曰。侍從臣父閫帥年七十人。曾經承旨。參議年八十人。每於歲首。抄啓加資事。載在法典矣。侍從臣父。閫帥父。年七十人。曾經承旨。參議年八十人。別單書入之意。敢啓。傳曰。知道。
정조 9년
李兢淵。以備邊司言啓曰。今日羅州苔士島漂人入來後。使本司郞廳及譯官問情。則與領來譯官李瀷問情時問答。別無異同。故正書入啓。而漂人則依傳敎留一宿後。明日發送之意。敢啓。傳曰。知道。嚴飭沿路監兵使處。各別禁雜人。仍令趲程護行。斯速入送。可也。
정조 9년
李兢淵。以戶曹言啓曰。世子宮供上及宣飯所用司宰監魚醢元貢中。不足物種加定事。草記允下矣。加定物種。分道磨鍊。別單書入。封進日爲始。依此給價之意。分付宣惠廳。何如。傳曰。允。
정조 9년
李兢淵。以宣惠廳言啓曰。毓祥宮義烈宮酌獻禮。以自內行禮之故。祭需。該寺雖不措備。不可無輸送之物。米各十石。木綿三同。戶惠廳。分半上下事。命下矣。依下敎。與戶曹分半。米五石。木綿一同二十五疋。輸送于毓祥宮。米五石。木綿二十五疋。輸送于義烈宮之意。敢啓。傳曰。知道。
정조 9년
李兢淵。以義禁府言啓曰。罪人李魯春。依下敎。嚴囚馬房之意。敢啓。傳曰。知道。
정조 9년
乙巳正月初三日辰時。上詣宗廟。擧動入侍時。行都承旨洪秀輔。右承旨李時秀。左副承旨趙興鎭。右副承旨李祖承。同副承旨徐龍輔。記事官朴能源。假注書金孝建。記事官李崑秀尹行任。二提學吳載純。檢校直提學徐有防。二直提學朴祐源。檢校直閣鄭東浚。以次先詣於貳極門外。左通禮啓請外辦。上具翼善冠衮龍袍。乘輿以出。諸臣以黑團領隨駕。內局都提調徐命善。提調徐有隣進前曰。朝氣頗寒。聖體。若何。上曰。別無所損矣。秀輔曰。承旨不得備員矣。命入前望。以李兢淵落點。使卽牌招。駕至肅章門外。通禮啓請降輿乘輦。上從之。通禮啓請進發。駕至宗廟大門外。降輦乘輿。左右通禮前導。由東門以入。至降輿所。通禮啓請降輿。上降輿入大次。改具冕服以出。諸臣以朝服侍立。通禮啓請執圭。秀輔進圭。上執圭。通禮前導。上由正門。入版位西向立。通禮啓請行禮。上行四拜禮。仍詣殿內。自第一室至十四室。以次奉審後。復詣第十一室神位前。命戶禮判入侍。戶曹判書鄭一祥。禮曹判書金魯鎭進前。上命奉出大王位敎命軸一。王后位寶一。上俯伏。親自奉審敎命軸。卽顯宗大王丁未正月二十二日。上肅宗大王敎命軸也。五色眞絲多繪纓子豆錫籤子。具軸內裹多紅大緞襦袱一。軸重裹多紅廣的銷金襦袱一。紫的緞纓子二。朱紅畫金函一。內塗多紅大緞粧用鍍金鎖匙具函裹多紅廣的單袱一。外裹紫的緞單袱一。寶。卽英宗大王丁丑六月十三日。上定懿章穆仁元王后之寶也。金寶龜鈕紅綬寶裹多紅大緞襦袱一。紫的綃纓子二。鍍三甫水寶筒一。前排用筒裹多紅方絲紬襦袱一。紫的綃纓子二。紫黍皮寶盝一。前排用外裹多紅廣織單袱一。命封置神位前。仍詣永寧殿奉審訖。復詣睿宗大王神位前。奉出金寶。親自奉審。卽肅宗大王乙酉。新備奉安。睿宗欽文聖武懿仁昭孝大王之寶也。寶裹多紅雲紋大緞襦內袱一。紫的綃纓子具寶綬多紅紬絲多繪寶筒裹多紅潞州紬襦袱一。紫的綃纓子具紅漆黍皮裹寶盝一。內塗粉紅綾粧用鍍金豆錫。龜鈕鑰匙。竝鍍金豆錫。外裹紅紬單袱一。紫的綃纓子具。命封置神位前。還入大次。百官改服黑團領。通禮啓請出次。上改具翼善冠衮龍袍。乘輿以出。至大門內。廟官等祗送。上各詢職姓名訖。敎惕念擧行。至乘輦所。通禮啓請上降輿陞輦。通禮啓請。進發駕動。過耆老所門外。上曰。新入耆堂四人。果皆肅謝於靈壽閣與否問入。孝建承命出問。以初一日同爲謝恩之意。還奏。駕到毓祥宮門外。降輦乘輿以入。至降輿所降輿。入大次。展拜時至。通禮啓請出次。上詣版位北向立。通禮啓請行禮。上行再拜禮。仍詣廟內奉審。行酌獻禮訖。還至齋室。命諸承旨入侍。命書榻敎曰。未肅拜摠管許遞。與未差之代。令該曹口傳差出。又命書榻敎曰。新除授摠管。待下批牌招。先隨駕後謝恩。上曰。承旨中有知養靜齋之人乎。秀輔曰。曾在先朝。駕臨此家。故臣時陪往矣。上曰。予於庚寅年。陪先朝往見。因有筆蹟。亦有御題矣。卿往奉審御題御筆以來。主家子孫。使之率來也。仍詣延祜宮。行展拜及酌獻禮。如毓祥宮儀。仍詣義烈宮。行展拜及酌獻禮。一如上儀訖。仍入齋室。命書傳敎曰。毓祥宮義烈宮酌獻禮。以自內行禮之故。祭需。該寺雖不措備。不可無輸送之物。米各十石。木綿各三同。戶惠廳分半上下事。分付。又命書榻敎曰。今日酌獻禮時。毓祥宮事知守僕一人。延祜宮事知守僕一人。義烈宮事知守僕一人。帖加成給。又命書榻敎曰。毓祥宮義烈宮次知中官。各半熟馬一匹賜給。宮任宮屬等。令該曹米布分等題給。秀輔進曰。臣承命往養靜齋。奉審御題御筆。率其主人趙基顯基弘二人以來矣。上曰。御題奉安處。無傷頹之患否。秀輔曰。間間破毁矣。上命基顯等入侍。下詢曰。養靜齋何時重修乎。基顯曰。先朝癸巳動駕入臨。命之修改矣。又命書傳敎曰。養靜齋。先朝御筆奉安處。遣承宣奉審。聞其回奏之言。多有頹圮處云。令該曹修改。聞其宗孫。時無職名云。令該曹復職調用。命入外辦。通禮啓請出次。上乘輿以出。至大門外。降輿乘輦。駕過毓祥宮前路。命駐輦步過。駕過禁府門外。上曰。前日罪人南泰績酌處後。出臺啓。未得發配。故移囚馬房。南間罪人李魯春。依泰績例。移囚馬房。枷鎖守直等節。一依南間爲之事。分付入直都事處。駕至宗廟前路。命駐輦步過。至景慕宮大門外。降輿乘輦。由東門以入。至降輿所降輿。以入大次。時至。通禮啓請出次。上改具冕服以出。近侍皆朝服侍立。通禮前導。上詣版位北向立。行再拜禮訖。仍詣廟內奉審。還入大次。命諸承旨入侍。上曰。注書馳往金領府事家以來。此近地不得相見。不勝悵然之意。傳諭。兼爲問病以來。孝建承命往傳後。以病重不得傳諭之意。自外復命。命書傳敎曰。玉堂番次俱空。在外及未肅拜人。竝許遞。政官牌招開政。待下批牌招入直。仍命回鑾。至敦化門。命吏曹參判入侍。有防進前。上曰。今日政見窠。盡爲差出。可也。仍命解嚴還內。諸臣以次退出。
정조 9년
行都承旨洪秀輔坐。行左承旨徐有防坐。右承旨趙鼎鎭坐直。左副承旨李祖承坐。右副承旨徐龍輔坐直。同副承旨李兢淵坐。注書朴能源病一員未差。假注書朴蓍壽仕李敬五仕直。事變假注書李德鉉仕。
정조 9년
趙鼎鎭啓曰。合辭方張之時。兩司無詣臺之員。事甚未安。除在外外。呈告人員。竝卽牌招。何如。傳曰。允。
정조 9년
傳于李祖承曰。侍衛軍兵毛具。
정조 9년
備忘記。統制使李邦一下直。長弓一張。長箭一部。片箭一部。筒兒一箇賜給。
정조 9년
以軍器寺統制使弓箭賜給單子。傳于趙鼎鎭曰。備忘書下時。片箭名色遺漏。當該中官拿處。該房之掩置不卽執奏。亦甚駭然。當該承旨推考。
정조 9년
以禁府朴綏源囚單子。傳于徐龍輔曰。保放。過初六日後還囚。留院公事。今日始爲入啓。故今始判下。禁牌之時。使輕囚經歲囹圄。該房之不卽提奏。捧置留院文書軸。惟允之意。果安在哉。當該承旨。爲先從重推考。
정조 9년
承旨前望單子入之。徐有防趙鼎鎭落點。
정조 9년
吏曹參判。參議前望單子入之。參判朴祐源。參議黃昇源落點。
정조 9년
注書朴能源病。代以李敬五爲假注書。
정조 9년
傳于趙鼎鎭曰。坐直承旨入侍。
정조 9년
徐有防。以禮曹言啓曰。卽接京畿監司移文。則今番正朝祭享時。英陵寧陵典祀官。互換入去。熟設祭物。故不得已仍令擧行。祭物旣無異同。享事雖已利成。祭需陪進。何等敬謹。而相換進去。事未前聞。兩陵獻官。聯報本營。故玆以移文云。祭需雖同。陵號旣異。則因其熟設。從便薦獻。初不致謹。末又欠敬。典祀官之慢不致察於莫重之祭需。有此做錯於至敬之享禮。事之驚駭。莫此爲甚。當該典祀官。令該府拿問嚴處。兩獻官之初未覺得於看品之時。晩始報來於禮成之後者。雖因事勢之迫急。亦不可無罪。一體拿問。本寺祭物監封時下吏。令攸司從重科治。何如。傳曰。允。
정조 9년
李兢淵。以賑恤廳言啓曰。今年內。貧寒宗室子女葬時顧恤數。別單書入之意。敢啓。傳曰。知道。
정조 9년
趙鼎鎭。以訓鍊都監言啓曰。明日宗廟擧動時。依禁衛營草記批旨。弘化門入直砲手六十名待標信除出。出番把摠金魯直。哨官李基鼎。旗牌官金麗澤率領。與銅龍門入直禁衛軍兵替直。嚴飭分把。而還宮後。還爲替直之意。敢啓。傳曰。知道。
정조 9년
趙鼎鎭。以御營廳言啓曰。今此擧動時。禁衛營各處入直軍兵替把草記批旨。有西營則御營外營入直鄕軍中十名除出替把之命矣。依傳敎。本廳新營入直軍十名除出。他將官率領。今正月初三日。與禁衛西營入直軍替代。而還宮後。還爲入直本處之意。敢啓。傳曰。知道。
정조 9년
趙鼎鎭。以兵曹言啓曰。依下敎。隨駕禁軍及駕後禁軍武藝出身武藝別監內吹兼內吹標下軍兵等處。療飢之意。敢啓。傳曰。知道。
정조 9년
趙鼎鎭。以訓鍊都監言啓曰。依下敎。挾輦軍兼內吹別技軍等。療飢之意。敢啓。傳曰。知道。
정조 9년
趙鼎鎭。以禁衛營言啓曰。依下敎。隨駕本營衛內及陣上將校軍兵等處。療飢之意。敢啓。傳曰。知道。
정조 9년
趙鼎鎭。以御營廳言啓曰。依下敎。駕前別抄兼內吹等處。療飢之意。敢啓。傳曰。知道。
정조 9년
李祖承。以義禁府言啓曰。鍾城前府使柳焵崔。慶源前府使李李楫等。拿問重勘事。傳旨。啓下矣。李楫。以慶源前府使。時未上來云。發遣府書吏交代後。拿來。柳焵。以定州牧使。時在任所。李。以仁同府使。時在任所。崔下去洪忠道西原地云。依例發遣府書吏。竝拿來。何如。傳曰。待待命拿囚。
정조 9년
趙鼎鎭。以禁衛營言啓曰。本營哨官李海昇。身病猝重。勢難察任。改差。何如。傳曰。允。
정조 9년
大司憲李文源。大司諫李東馨。掌令林道浩李秀夏。持平李永穆。獻納宋銓。校理洪文泳。正言朴基正尹翊東。修撰申耆啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚獜之凶謀而窩窟則此賊也。推戴逆禶。謀危宗社。範能之逆節而根柢則此賊也。此豈容一日假息於覆載之間哉。三司之論。已及多年。轉而爲合辭之啓。合辭之啓又閱幾年。而轉而爲伏閤之爭。當日處分。迺止於近島黜置。揆以邦憲。已爲失刑之大者。豈意向者遽有出陸之命。不審殿下何爲此萬萬過擧也。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。國無法則已。如其不然。則夫安有謀危宗社之如此賊。而使其首領之得保也。危逼聖躬之如此賊。而有此內地之移置也。當初殿下之不忍置法。姑從此律者。不過曰恐傷先王之德也。欲體先王之心也。此則有大不然者。先大王之於渠止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊於億萬年磐石之固。此先大王之宏謨英烈。卓越百王。昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德。而體先王之心也。管叔置辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。夫朝廷命令之不由於喉院。罪謫去來之不關於王府。其爲後弊。有不可勝言。實非所望於聖明之時。而此亦猶屬餘事。妖凶如鄭妻。憯毒如鄭妻。而遽使移置於京師至近之處。巢穴得肆之地。喙息自如。防守不嚴。且以目下揆賊事觀之。凶招中所謂救貧議婚等說。又是妖賊之一大罪案。其糾結凶徒。煽動亂民之狀。昭不可掩。而其中罔測之凶言。亦有脈絡之相關者。此而置之。則又不知幾箇凶賊。接跡而起。藉爲淵藪。宗社之憂。容有其極。蓋其妖肚逆腸。愈往愈甚。初旣爲謀逆之巨魁。而王法不行。今又爲煽亂之窩窟。而近畿尙置。思之及此。不覺懍然其不可一刻容貸也。決矣。請黜置罪人鄭致達妻。亟令王府快正典刑。以洩神人之憤。噫嘻。痛矣。從古亂逆何限。而窮凶極惡。豈有如德相者哉。蝨附權奸。奴聽指使。與國榮所綢繆者。惟大計之沮遏也。與國榮所謀議者。惟國脈之潛圖也。四字凶言。已是振古所無之大逆。而到今眞贓。盡爲發露。逆節尤極凶憯。筵席不道之奏辭草本。罔測之疏語。實爲澤白泓諸賊之根柢。而末乃與仁京輩。一種凶逆。聲氣相通。徒黨寔繁。或推爲大將。或署爲先鋒。至於謀聚徒衆。掠邑犯都。若非天祐宗祊。罪人斯得。滔天之禍。可勝言哉。德相乃以澤泓之罪首。又爲仁京之賊魁。雖千剮萬斫。不足以洩輿憤。拿囚閱月。一未訊問。曾不得加一杖損一毛。使之徑斃於獄中。古今天下。寧有是哉。追律雖有禁條。而此賊則前後不道之言。皆出於渠口。諸賊承款之招。無非德相之結案。孥戮籍産之律。不施於此賊。其可曰國有三尺乎。請物故罪人德相。亟施孥籍之典。噫嘻。痛矣。龜柱窮天極地之罪。可勝誅哉。其三大罪案。俱是人臣之極罪。有一於此。固不容於覆載之間。況兼此數者。而其他負犯情節之萬萬叵測者。又不可以一二數乎。禍萌潛滋。而龜賊爲其胚胎。亂逆層生。而龜賊爲其根柢。一日不誅。遺一日之患。二日不誅。有二日之憂。此實國人之所共憤。王章之所必加。而九年海島。喙息自如。三司論啓。兪音久靳。君綱之姑息。國威之屑越。已無餘地。不意陸地移配之命。遽下霈澤旁流之時。乍允之臺啓。徒成文具。難洗之極惡。漸就惟輕。噫。八議之法。豈可施於劇逆。三尺之律。豈可屈於私恩耶。群下之力爭。凡幾日矣。成命還收。尙復邈然。論以國法。誠極痛心。請還寢黑山島圍籬安置罪人龜柱。羅州牧定配之命。仍令王府設鞫嚴問。夬正王法。答三司曰。不允。